b'\n_START_ARTICLE_\n\xc8\x98tefan cel Mare, Vaslui\n_START_SECTION_\nIstorie\n_START_PARAGRAPH_\nSatul \xc8\x98tefan cel Mare a fost \xc3\xaentemeiat \xc3\xaen anul 1878 \xc3\xaen urma \xc3\xaempropriet\xc4\x83ririi \xc3\xaensur\xc4\x83\xc8\x9beilor promovat\xc4\x83 de domnitorul Carol I. P\xc3\xa2n\xc4\x83 la 1864, trupul de mo\xc8\x99ie \xe2\x80\x9eDealul B\xc3\xa2rladului\xe2\x80\x9d pe care a fost a\xc8\x99ezat satul, era \xc3\xaen proprietatea m\xc4\x83n\xc4\x83stirii F\xc3\xa2st\xc3\xa2ci din jude\xc8\x9bul Vaslui. Dup\xc4\x83 aplicarea legii de \xe2\x80\x9eSecularizare a averilor m\xc4\x83n\xc4\x83stire\xc8\x99ti\xe2\x80\x9d, aceast\xc4\x83 mo\xc8\x99ie a fost declarat\xc4\x83 mo\xc8\x99ie a statului \xc8\x99i dat\xc4\x83 \xc3\xaen arend\xc4\x83 prin licita\xc8\x9bie celor interesa\xc8\x9bi. Dou\xc4\x83 grupuri de s\xc4\x83teni f\xc4\x83r\xc4\x83 p\xc4\x83m\xc3\xa2nt din satele Bahnari (22 km SE) \xc8\x99i Muntenii de Sus (20 km E) au constituit \xe2\x80\x9eob\xc8\x99ti de arendare\xe2\x80\x9d beneficiind \xc8\x99i de avantajul c\xc4\x83 \xc8\x99i \xc3\xaenainta\xc8\x99ii lor lucraser\xc4\x83 aici ca cl\xc4\x83ca\xc8\x99i \xc8\x99i au \xc3\xaenceput s\xc4\x83 lucreze p\xc4\x83m\xc3\xa2ntul. Decretul-Lege nr. 1550/02.07.1878 le-a acordat acestor dou\xc4\x83 ob\xc8\x99ti privilegiul \xc3\xaempropriet\xc4\x83ririi \xc8\x99i al \xc3\xaentemeierii noului sat tocmai datorit\xc4\x83 vechimii lor ca arenda\xc8\x99i \xc8\x99i fo\xc8\x99ti cl\xc4\x83ca\xc8\x99i. La \xc3\xaentemeiere, satul avea 30 de familii cu 176 de suflete._NEWLINE_\xc3\x8en 1970, la sud de fostul CAP, \xc3\xaen jurul izvoarelor din dreapta DN 15 D Vaslui-Roman, s-au descoperit resturi ceramice de tip \xe2\x80\x9ePoiene\xc8\x99ti\xe2\x80\x9d (sec. II-III), resturi de amfore romane, precum \xc8\x99i fragmente de vase caracteristice secolului al IV-lea d.Hr.\n_START_SECTION_\nRelief \xc8\x99i clim\xc4\x83\n_START_PARAGRAPH_\nDin punct de vedere fizico-geografic satul \xc8\x98tefan cel Mare este a\xc8\x99ezat \xc3\xaen zona Podi\xc8\x99ului Central Moldovenesc, partea estic\xc4\x83 a sa fiind str\xc4\x83b\xc4\x83tut\xc4\x83 de r\xc3\xa2ul B\xc3\xa2rlad. Clima este moderat\xc4\x83 dar, uneori, verile sunt extrem de secetoase iar iernile geroase. Nu putem face nici o referire asupra faunei \xc8\x99i florei deoarece \xc3\xaemprejurimile satului sunt complet lipsite de p\xc4\x83duri. Uneori, \xc3\xae\xc8\x99i mai fac apari\xc8\x9bia prin gospod\xc4\x83riile oamenilor vulpile \xc8\x99i p\xc4\x83s\xc4\x83rile r\xc4\x83pitoare (ulii). Satul are 1323 ha de teren arabil \xc8\x99i 168 ha p\xc4\x83\xc8\x99uni (islaz s\xc4\x83tesc). \xc3\x8enainte de 1989, pe coasta numit\xc4\x83 \xe2\x80\x9eDealul B\xc3\xa2rladului\xe2\x80\x9d, CAP-ul plantase aproximativ 150 ha cu vi\xc8\x9b\xc4\x83 de vie pe un teren neprielnic altei culturi dar, care, ulterior a fost distrus\xc4\x83 devenind p\xc4\x83\xc8\x99une.\n_START_SECTION_\nOcupa\xc8\x9biile locuitorilor\n_START_PARAGRAPH_\nPe aceste locuri, ca dintotdeauna, oamenii se ocup\xc4\x83 cu agricultura pe loturi mici de p\xc3\xa2n\xc4\x83 la 5 ha. Cam toate cele 191 de familii (472 de suflete) de\xc8\x9bin c\xc3\xa2te o vac\xc4\x83 de lapte, iar un num\xc4\x83r de 12 familii au 109 oi. Popula\xc8\x9bia a \xc3\xaemb\xc4\x83tr\xc3\xa2nit odat\xc4\x83 cu plecarea tineretului la ora\xc8\x99, iar de spor natural pozitiv nu se poate vorbi. La 2 km vest se afl\xc4\x83 halta CFR Br\xc4\x83h\xc4\x83\xc8\x99oaia dat\xc4\x83 \xc3\xaen axploatare \xc3\xaen deceniul III al secolului XX, \xc3\xaen urma interven\xc8\x9biilor fostului proprietar al mo\xc8\x99iei Br\xc4\x83h\xc4\x83\xc8\x99oaia Gogu Petrescu. Pe teritoriul satului \xc8\x98tefan cel Mare nu au fost boieri, oamenii p\xc4\x83str\xc3\xa2ndu-\xc8\x99i, \xc3\xaen general, propriet\xc4\x83\xc8\x9bile primite \xc3\xaen 1878, chiar sporindu-le prin contractele matrimoniale \xc3\xaencheiate de-a lungul timpului.\n_START_SECTION_\nAspectul satului\n_START_PARAGRAPH_\n\xc3\x8en \xe2\x80\x9e\xc3\x8enaltul Decret Domnesc\xe2\x80\x9d citat mai sus era prev\xc4\x83zut\xc4\x83 \xc8\x99i obliga\xc8\x9bia expres\xc4\x83 ca \xe2\x80\x9einginerul jude\xc8\x9bului\xe2\x80\x9d s\xc4\x83 creeze un sat modern, sistematizat, cu uli\xc8\x9be drepte \xc8\x99i paralele cu \xc8\x99oseaua na\xc8\x9bional\xc4\x83 care str\xc4\x83bate satul. \xc3\x8en centrul satului trebuia s\xc4\x83 se rezerve un teren de 4 pogoane pentru o viitoare construc\xc8\x9bie de interes public. Pe acest teren se afl\xc4\x83 acum Prim\xc4\x83ria a c\xc4\x83rei construc\xc8\x9bie a fost finalizat\xc4\x83 \xc3\xaen 1942, la 17 ani de la declararea comunei \xc8\x98tefan cel Mare. Primele case au fost construite din \xe2\x80\x9eceamur pe furci\xe2\x80\x9d, aveau o camer\xc4\x83 sau dou\xc4\x83 \xc8\x99i erau acoperite cu stuf care se g\xc4\x83sea din abunden\xc8\x9b\xc4\x83 prin g\xc3\xa2rlele din apropiere. Acum, toate casele sunt relativ noi fiind construite sau ref\xc4\x83cute dup\xc4\x83 1950. Satul a fost electrificat \xc3\xaen anul 1964, cet\xc4\x83\xc8\x9benii contribuind cu 80% din valoarea devizului, restul de 20% fiind participarea statului.\n_START_SECTION_\nBiserica \xc8\x99i \xc8\x99coala\n_START_PARAGRAPH_\nTot prin decretul domnitorului Carol I, viitoarei biserici i se rezervau 17 pogoane de p\xc4\x83m\xc3\xa2nt, iar viitorului \xc3\xaenv\xc4\x83\xc8\x9b\xc4\x83tor \xc8\x99i \xc8\x99colii, tot 17 pogoane. Din 1878 \xc8\x99i p\xc3\xa2n\xc4\x83 \xc3\xaen 1939, enoria\xc8\x99ii s-au dus la biserica din satul M\xc4\x83r\xc4\x83\xc8\x99eni, sat aflat la 4 km sud de \xc8\x98tefan cel Mare, dar, odat\xc4\x83 cu sfin\xc8\x9birea noii biserici din sat (cu hramul \xe2\x80\x9e\xc3\x8en\xc4\x83l\xc8\x9barea Domnului\xe2\x80\x9d) la 8 noiembrie 1939, oamenii nu au mai fost nevoi\xc8\x9bi s\xc4\x83 fac\xc4\x83 acest drum. Prima \xc8\x99coal\xc4\x83 din sat a luat fiin\xc8\x9b\xc4\x83 \xc3\xaen anul 1919 iar primul \xc3\xaenv\xc4\x83\xc8\x9b\xc4\x83tor preda \xc8\x99i la \xc8\x99coala din satul C\xc4\x83n\xc8\x9b\xc4\x83l\xc4\x83re\xc8\x99ti (2 km nord) care fusese \xc3\xaenfiin\xc8\x9bat\xc4\x83 doar cu 2 ani mai \xc3\xaenainte. P\xc3\xa2n\xc4\x83 atunci, copii din \xc8\x98tefan cel Mare erau nevoi\xc8\x9bi s\xc4\x83 \xc3\xaenve\xc8\x9be la \xc8\x99coala din Br\xc4\x83h\xc4\x83\xc8\x99oaia (2 km vest) care fusese \xc3\xaenfiin\xc8\x9bat\xc4\x83 \xc3\xaen 1898 sau la cea din M\xc4\x83r\xc4\x83\xc8\x99eni care-\xc8\x99i deschisese por\xc8\x9bile prin str\xc4\x83dania preotului Constantin I. Manoilescu la 15 septembrie 1900. \xc3\x8en anul 1971 s-a construit un local nou de \xc8\x99coal\xc4\x83 cu clasele I-X.\n_START_SECTION_\nCultura\n_START_PARAGRAPH_\nPrima bibliotec\xc4\x83 (atestat\xc4\x83 documentar) s-a \xc3\xaenfiin\xc8\x9bat \xc3\xaen anul 1951 cu c\xc4\x83r\xc8\x9bile de propagand\xc4\x83 specifice acelei epoci. \xc3\x8en localul \xc8\x99colii vechi care a func\xc8\x9bionat \xc3\xaentre anii 1924-1971, s-a mutat c\xc4\x83minul cultural unde erau difuzate \xc8\x99i filme o dat\xc4\x83 sau de dou\xc4\x83 ori pe s\xc4\x83pt\xc4\x83m\xc3\xa2n\xc4\x83. Dup\xc4\x83 1990 cinematograful s-a desfiin\xc8\x9bat. \xc3\x8en anul 2007, aceast\xc4\x83 cl\xc4\x83dire a fost renovat\xc4\x83 radical \xc8\x99i \xc3\xaen ea au loc diverse spectacole sau repeti\xc8\x9bii ale trupelor de teatru amator \xc8\x99i fluiera\xc8\x99i.'